गसाइगाव , 2 डिसेम्बरःबिटिसिनि बिसायख'थि समआ खाथिथाराव सौफैनाय समनि गेजेराव दासान्दि दाब - दाब जायगाफोराव बिसायख'थिखौ लानानै गावजों - गाव दावराव - दावसि थासारि सोमजिनाया बांबोनो हमनायखौ नुनो मोन्दों । बबेखानि बि टि सिनि दाब - दाब जायगाफोराव मोनसे राजखान्थि दोलोनि मावथिफोरा गुबुन मोनसे दोलोनि पस्टार - बेनारफोरखौ बोखारनाय आरो बिसिनाय जाथायाबो सोमजिफ्लेबाय थादों । बेबादिनो बिदिन्थि महरै गसाइगाव सहरनि सिङाव थानाय तिनिआलि खाथिनि धरमशाला मन्दिरनि साखाथि केरासिन डिपु खाथियाव इउपिपिएलनि मोनसे गेदेर पस्टार सिथाबनायखौ बुफाय - बुसि खालामनाय जाथाया महर मोन्दों । इउपिपिएल दोलोआ फोसावनाय - बेनो नामा हाग्रामानि मडेल बिटिसिआ ? गैया जेबो थांनानै थानायनि राहा , गायसनजायासै जेबो कारखाना , खालि बारायदों बेखार जेंना । बेबादि लिरनानै फोसावनाय गेदेर पस्टारखौ थांनाय 29 नभेम्बर हराव सिनायमोनै दुथांफोरा बुफाय - बुसि खालामदों होन्नानै इउपिपिएल दोलोनि दैदेनगिरिफोरा अजद होदों । गसाइगाव जिल्ला इउपिपिएलनि गाहाय नेहाथारि प्रफुल्ल इसलारिआ बे जाथायाव बिपिएफनि लोब्बा थानो हागौ होन्नानै फोरमायथिदों । बिथाङा अजद होनाय बादिब्ला , एखे जायगायावनो नांजाबफा हिसाबै बिपिएफनि मोनसे गेदेर पस्टारआबो दङमोन । नाथाय बिपिएफनि पस्टारखौ जेबो खालामालासे इउपिपिएलनि पस्टारखौल' बुफाय - बुसि खालामनाय हिसाबै बेयाव बिपिएफनि मददगिरिफोरनि आखाइ थानो हागौ होन्नानै बुंथियो । लोगोसे बे जाथायजों लोब्बा थानाय दायनिगिरिफोरखौ हमनो थाखाय दाबि खालामनायजों लोगोसे बिसायख'थि जोबजासिम ओन्सोलनि थासारिखौ गोजोनै लाखिनायनि थाखाय गोख्रों राहा लानो महकुमा खुंथायनिसिम दाबि खालामो । 
गसाइगावआव पस्टार बोखारनाय - बुसिनायखौ लानानै दुंहाव थासारि